
RAPORT

              asupra proiectului de Lege privind aprobarea Ordonanţei de urgenţă 
a Guvernului nr.31/2008 privind modificarea art.482 din

 Codul de procedură penală
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.31/2008 privind modificarea art.482 din Codul de procedură penală , trimis cu adresa  PL-x 364 din 17 iunie 2008, înregistrată sub nr. 31/591 din 18 iunie 2008.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.

     Senatul, în calitate de primă Cameră sesizată, a adoptat proiectul de lege în şedinţa din 19 mai 2008.

Consiliul Legislativ a avizat favorabil proiectul de ordonanţă de urgenţă, cu  unele observaţii şi propuneri, conform avizului nr. 331 din 18 martie 2008.

Consiliul Superior al Magistraturii a avizat negativ proiectul de ordonanţă de urgenţă, conform Hotărârii Plenului C.S.M. nr. 857 din 6 decembrie 2007.

Iniţiativa legislativă supusă dezbaterii are ca obiect de reglementare modificarea art. 482 din Codul de procedură penală, republicat, cu modificările şi completările ulterioare, în sensul menţinerii obligaţiei de a se dispune efectuarea referatului de evaluare de către Serviciul de probaţiune, în cauzele cu inculpaţi minori, doar pentru faza de judecată, urmând ca pentru faza de urmărire penală, solicitarea referatului de evaluare să devină facultativă. De asemenea, prin proiect se instituie numai pentru procuror competenţa de a solicita, atunci când consideră necesar, efectuarea referatului de evaluare, organele de cercetare penală care, în prezent, au obligaţia de a dispune această efectuare, nemaiavând competenţa în acest sens. 
  În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 30 septembrie 2008. La lucrările Comisiei a participat, în calitate de invitat, din partea Ministerului Justiţiei, domnul Theodor Cătălin Nicolescu – secretar de stat.


 În urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu unanimitate de voturi, să se supună plenului Camerei Deputaţilor, spre dezbatere şi adoptare, proiectul de Lege privind aprobarea Ordonanţei de urgenţă a Guvernului nr.31/2008 privind modificarea art.482 din Codul de procedură penală, în forma adoptată de Senat.

Din numărul total de 28 membri ai Comisiei juridice, de disciplină şi imunităţi au participat la dezbateri 15 deputaţi.

În raport cu obiectul şi conţinutul său, proiectul de lege face parte din categoria legilor organice. 

                       PREŞEDINTE,                                           SECRETAR,

                      Sergiu ANDON                                          George BĂEŞU
      Consilier,

Nicoleta Grecu

